የህዳሴውን ግድብ ተፅዕኖዎች ለማጥናት የተመረጡት ኩባንያዎች ስምምነት ሊፈርሙ ነው
በታላቁ የኢትዮጵያ ህዳሴ ግድብ ሁለት ተፅዕኖዎችን እንዲያጠኑ የተመረጡት ሁለት ኩባንያዎች የኮንትራት ስምምነት በመጪው ሳምንት ይፈርማሉ ተብሎ ይጠበቃል፡፡የኢትዮጵያ፣ የግብፅና የሱዳን ቴክኒክ ኮሚቴ አባላትና የውኃ ጉዳይ ሚኒስትሮች በሚያዝያ ወር መጀመርያ ላይ በአዲስ አበባ በዝግ ለሁለት ቀናት ከመከሩ በኋላ፣ ቢአርኤል ኢነርጂስ የተባለ የፈረንሣይ ኩባንያ ጥናቱን በዋናነት እንዲያከናውን መስማማታቸው ይታወሳል፡፡ኢትዮጵያና ሱዳን የፈረንሣዩ ኩባንያ ጥናቱን እንዲያከናውን ቢፈልጉም፣ ግብፅ ደግሞ በበኩሏ ዴልታሬዝ የተባለው የኔዘርላንድ ኩባንያ ጥናቱን በብቸኝነት እንዲያጠና ለማሳመን ስትሞክር እንደነበር መዘገባችን ይታወሳል፡፡ በዚህ ልዩነት ላይ መግባባት ባለመቻሉ በድርድሩ የመጨረሻ ቀን ሱዳን ዴልታሬዝ የተባለው ኩባንያ በተባባሪነት እንዲሠራ ባቀረበችው ሐሳብ ላይ መስማማት መቻሉን እንዲሁ መዘገባችን አይዘነጋም፡፡ዓለም አቀፍ የባለሙያዎች ቡድን ባቀረበው ምክረ ሐሳብ ሁለት የተፅዕኖ ጥናቶችን በህዳሴ ግድብ ላይ ለማጥናት በወጣው ዓለም አቀፍ ጨረታ ከተመረጡት ሦስት ኩባንያዎች መካከል፣ አራቱ ብቻ የቴክኒከና የፋይናንስ ሰነዶችን ማቅረባቸው ይታወሳል፡፡ በዚሀም መሠረት የተመረጡት ሁለት ኩባንያዎች ባቀረቡዋቸው ሰነዶች የፈረንሣዩ ሁለቱንም ጥናቶች በ11 ወራት ለማከናወን ሲሆን፣ የኔዘርላንዱ ኩባንያ በበኩሉ በስድስት ወራት ለማከናወን ነበር፡፡ሦስቱ አገሮች ግን የፈረንሣዩ ኩባንያ በዋናነት የኔዘርላንዱ በተባባሪነት እንዲሠሩ በመወሰናቸው፣ በዚሁ መሠረት ሐሳባቸውን እንዲሰጡና መተባበር የሚችሉባቸውን አካባቢዎች እንዲለዩ በሱዳን በኩል ኩባንያዎቹን የማነጋገር ተግባር ሲከናወን እንደነበር ለጉዳዩ ቅርበት ያላቸው ምንጮች ገልጸዋል፡፡በዚሁ መሠረት ጥናቱን በ11 ወራት ለማከናወን የፈረንሣዩ ቢአርኤል ኩባንያ የውል ስምምነት በቀጣዩ ሳምንት ይፈርማል ተብሎ እንደሚጠበቅ የገለጹት ምንጮች፣ ከዚህ ጎን ለጎን ደግሞ ቢአርኤልና ዴልታሬዝ የትብብር ስምምነት ያደርጋሉ ተብሎ ይጠበቃል፡፡   